นักลงทุนควรทำอย่างไรเพื่อพลิกพอร์ตให้ใหญ่ในช่วงตลาดหุ้นขาลง?
ในโลกของการลงทุนเต็มไปด้วยการตัดสินใจที่สำคัญที่อาจจะพลิกชีวิตเราให้ดิ่งเหว หรือทำให้ชีวิตการลงทุนของเราประสบความสำเร็จได้อย่างงามงดก็เป็นไปได้ทั้งนั้น สำหรับคนที่เข้ามาลงทุนด้วยเงินจำนวนไม่มาก อาจรู้สึกว่าไม่มีความหวังที่จะทำให้เม็ดเงินของเราเติบใหญ่ จนทำให้เรารู้สึกมั่นคงในอนาคต ยิ่งสภาพตลาดหุ้นทุกวันนี้ต้องบอกว่าเป็น “ท่ายาก”ของการลงทุนนับตั้งแต่กำเนิดเกิดขึ้นของตลาดหุ้นไทยเลยทีเดียว ท่ามกลางความรู้สึกผิดหวัง สภาพตลาดไม่เป็นใจ มองไม่เห็นอนาคตว่าจะไปทางไหน แท้จริงแล้วช่วงจังหวะนี้อาจเป็นโอกาสสำคัญที่เกิดขึ้นไม่มากนัก การทำให้พอร์ตของเราเติบโตจะทำได้อย่างไรนั้น ให้นายแว่นลงทุนบอกเล่าให้ฟัง ดังต่อไปนี้  ประการแรก “มองหาหุ้นฝากชีวิตให้เจอเสียก่อน” ในช่วงจังหวะที่หุ้นถูกลดราคาอย่างกระหน่ำซัมเมอร์เซลแบบนี้ สำหรับผมแล้วอาจเป็นจังหวะที่ดีในการเลือกหุ้นเพื่อลงทุนระยะยาวหน่อย และรอเก็บดอกผลคำใหญ่ขึ้นในปี หรือสองปีข้างหน้า การเลือกหุ้นลงทุนระยะยาว เราต้องคิดว่าเรากำลังจะซื้อธุรกิจ ไม่ได้ซื้อหุ้น การคิดแบบนี้จะทำให้เรามองที่เนื้อธุรกิจล้วน ๆ โดยยังไม่คิดถึงราคาหุ้น ให้เราลองหาข้อดีข้อเสียของกิจการที่เราคิดจะลงทุน ทำการบ้าน หาข้อมูลให้ถี่ถ้วนก่อนตัดสินใจ สิ่งที่ต้องดูเมื่อเราคัดกิจการที่ดีมาแล้วก็คือ “ตัวผู้บริหาร” เพราะหากกิจการดี แต่ผู้บริหารคดโกง ก็จะทำให้เราล่มจมได้ง่าย ๆ ดังตัวอย่างที่เห็น ๆ กันมามากมาย ควรศึกษาไว้อย่าได้ซ้ำรอยเดิม ที่จริงแล้ว … อันความสำเร็จนั้นมีหลายเส้นทาง การเลือกลงทุนหุ้นที่ใช่สำหรับเรา คือ หุ้นที่เรารู้จักมันดีพอ กิจการที่ดีมีอนาคต ถือ และลงทุนยาว ๆ จนกว่าดอกผลจะออกมาให้เราชื่นชมนั้น ถือเป็นหนึ่งเส้นทางที่เราต้องตัดสินใจเลือกอย่างเด็ดเดี่ยว และระหว่างทางเราจะเห็นหุ้นตัวอื่นขึ้น ในขณะที่หุ้นเรายังนิ่ง เราต้องไม่หวั่นไหว และเดินบนเส้นทางที่เราเลือกแล้วต่อไปให้ถึงที่สุด  ประการที่สอง “ประเมินมูลค่ากิจการออกมา” เมื่อเราได้กิจการที่สนใจลงทุนแล้ว ที่จริงก็ควรจะคัดมาซักสองสามตัว เหมือนเราคัดเมล็ดพันธุ์ที่จะเริ่มต้นเพาะปลูก แล้วจงเลือกเมล็ดพันธุ์ที่ดีที่สุด เอามาปลูกในพอร์ตของเรา … จากนั้นเราต้องประเมินมูลค่าที่แท้จริงออกมา การประเมินมูลค่าหุ้นต้องบอกไว้ก่อนว่า มันเป็นเรื่อง dynamic หมายความว่า มันมีความไม่แน่นอนสูง และมูลค่าหุ้นก็ไม่ได้คงที่เสมอไป มีการเปลี่ยนแปลงไปมาตามสภาพธุรกิจที่เป็น ตามการเติบโตของกิจการ หรืออาจจะหดตัวลงในภาวะวิกฤติ วิธีประเมินมูลค่าหุ้นที่ผมใช้ก็คือ ผมจะประเมินจากมูลค่าในอนาคต และไม่ได้คาดหวังว่ามันจะถูกต้องเต็มร้อย วิธีการก็ง่าย ๆ ประเมินจากพีอี และกำไรต่อหุ้นที่ควรจะเป็น แต่ไม่ขอลงรายละเอียดในที่นี้นะครับ  ประการที่สาม “วางกลยุทธ์เพื่อลงทุนระยะยาว” เมื่อเราคัดหุ้นมาได้แล้ว บางคนอาจเลือกไว้สองถึงสามตัวในพอร์ต หรือบางคนอาจเลือกแค่ “ตัวเดียว”หรือกิจการเดียว และลงทุนแบบมุ่งเน้น ก็ไม่ผิดอะไร จะกระจายความเสี่ยง หรือจะมุ่งเน้น ขึ้นอยู่กับความรู้ และความมั่นใจของนักลงทุนแต่ละคนนั่นเอง กลยุทธ์ที่ใช้อาจกำหนดคร่าว ๆ ยกตัวอย่างเช่น ซื้อทีเดียว 1 แสนหุ้น หรือสะสมจนครบ 1 แสนหุ้น ในราคาที่มีส่วนเผื่อความปลอดภัย หรือราคาที่ต่ำกว่ามูลค่าที่เราประเมินได้ สำหรับผมแล้ว มักจะทยอยสะสม เพราะการซื้อทีเดียวมีความเสี่ยงหากเราซื้อผิดราคาอาจต้องทนขาดทุนอย่างหนัก และมันส่งผลต่อสภาพจิตใจพอตัว  ข้อสรุปก็คือ … สำหรับคนที่คิดจะพลิกพอร์ตให้ใหญ่ ควรศึกษาและลงทุนระยะยาว กินคำใหญ่ดีกว่ากินคำเล็ก ๆ บ่อย ๆ และเกิดข้อผิดพลาดได้ เลือกหุ้นให้ดีก่อนตัดสินใจ ประเมินมูลค่ามันออกมา วางกลยุทธ์ที่จะซื้อ และอดทนรอคอยความสำเร็จให้เป็นนะครับ ขอให้ทุกท่านประสบความสำเร็จ
นักลงทุนควรทำ 3 ประการ เพื่อพลิกพอร์ตให้ใหญ่ในช่วงตลาดหุ้นขาลง ดังนี้:


1. มองหาหุ้นฝากชีวิต:
หาหุ้นที่มีพื้นฐานดี มีอนาคต
วิเคราะห์ธุรกิจอย่างละเอียด
เลือกหุ้นที่ผู้บริหารมีความน่าเชื่อถือ
ตัวอย่าง:
หาข้อมูลบริษัทที่จดทะเบียนในตลาดหลักทรัพย์
ศึกษาผลประกอบการย้อนหลัง
วิเคราะห์แผนธุรกิจในอนาคต
ตรวจสอบประวัติผู้บริหาร

2. ประเมินมูลค่ากิจการ:
ประเมินมูลค่าหุ้นจากปัจจัยพื้นฐาน
เปรียบเทียบมูลค่าหุ้นกับราคาตลาด
ซื้อหุ้นเมื่อราคาต่ำกว่ามูลค่าที่แท้จริง
ตัวอย่าง:
คำนวณค่า P/E ratio
วิเคราะห์งบการเงิน
เปรียบเทียบมูลค่าหุ้นกับหุ้นกลุ่มเดียวกัน

3. วางกลยุทธ์เพื่อลงทุนระยะยาว:
กำหนดเป้าหมายการลงทุน
เลือกกลยุทธ์การลงทุนที่เหมาะสม
กระจายความเสี่ยง
อดทนรอคอยผลตอบแทน
ตัวอย่าง:
กำหนดเป้าหมายว่าจะลงทุนเพื่ออะไร
เลือกหุ้นกี่ตัว
ซื้อหุ้นอย่างไร
ขายหุ้นเมื่อไหร่
สรุป:
การพลิกพอร์ตให้ใหญ่ในช่วงตลาดหุ้นขาลง
ต้องการการศึกษา วิเคราะห์ และอดทนรอคอย
นักลงทุนที่ประสบความสำเร็จ
เลือกหุ้นดี
ซื้อหุ้นในราคาถูก
ถือหุ้นระยะยาว
ตลาดการเงิน & ผลิตภัณฑ์และบริการทางการเงิน